“Pagtangis Upod han mga Nagtatangis”
“Padayon nga magdinasigay ngan magparig-onay kamo.”—1 TES. 5:11.
KARANTAHON: 121, 75
1, 2. Kay ano nga kinahanglan naton paghisgotan kon paonan-o makakahatag hin pagliaw ha mga namatyan? (Kitaa an retrato ha tinikangan hini nga artikulo.)
“HA SULOD hin haros usa ka tuig tikang han namatay an amon anak, inabat namon an duro nga kasakit,” siring ni Susi. Usa pa nga bugto an nagsiring nga han tigda nga namatay an iya asawa, inabat niya an “diri maisaysay nga kaul-ol ha lawas.” Makasurubo, damu nga iba pa an nakakaeksperyensya han sugad nga kasakit. Damu ha Kristiano nga kongregasyon an bangin diri naglalaom nga mamatyan hin hinigugma antes han Armagedon. Namatyan ka man hin hinigugma o may kilala ka nga namatyan, bangin mahunahuna mo, ‘Paonan-o daw la mabubuligan an mga masurub-on nga malamposan an ira duro nga kasakit?’
2 Bangin nakabati ka na nga may nagsiring nga an mga kasakit natatambal na la paglabay han panahon. Pero ito gud ba pirme an kahimtang? Usa nga balo an nagsiring: “Baga hin mas husto an pagsiring nga an paagi han paggamit han usa han iya panahon an nakakabulig ha usa nga matambal.” Oo, pariho hin pisikal nga samad, an kasakit ha emosyon hinay-hinay nga natatambal paglabay han panahon kon ginpapanginano ito. Ano an espisipiko nga makakabulig ha mga namatyan basi malamposan an ira duro nga kasakit ha emosyon?
HI JEHOVA—“AN DIOS HAN NGATANAN NGA PAGLIAW”
3, 4. Kay ano nga sigurado kita nga nasasabtan ni Jehova nga nagkikinahanglan hin pagliaw an usa nga nasusubo?
3 Waray ruhaduha, an aton maloloy-on nga Amay ha langit nga hi Jehova amo an nangunguna nga surok han pagliaw. (Basaha an 2 Corinto 1:3, 4.) Hi Jehova, an pinakamaopay nga susbaranan han pagpakita hin empatiya, nagpasarig ha iya katawohan: “Ako, bisan ako, amo hiya nga naglilipay [o, nagliliaw] ha iyo.”—Isa. 51:12; Sal. 119:50, 52, 76.
4 An aton Amay han mahigugmaon nga kalooy namatyan mismo hin mga hinigugma sugad kanda Abraham, Isaac, Jacob, Moises, ngan Hadi David. (Num. 12:6-8; Mat. 22:31, 32; Buh. 13:22) An Pulong han Dios nagpapasarig ha aton nga ginpapamulat ngan ginhihingyap gud ni Jehova an panahon nga babanhawon niya hira. (Job 14:14, 15) Hito nga panahon, magigin malipayon hira ngan mahimsog. Tigamni liwat nga an hinigugma nga Anak han Dios, nga ‘iya nalilipayan,’ nag-antos han masakit nga kamatayon. (Prob. 8:22, 30) Diri gud maisasaysay an kasakit nga sigurado nga inabat ni Jehova.—Juan 5:20; 10:17.
5, 6. Paonan-o kita ginliliaw ni Jehova?
5 Makakasarig gud kita nga bubuligan kita ni Jehova. Salit diri kita sadang mag-alang ha pagsumat ha iya han ngatanan nga kasakit nga aton inaabat. Nakakaliaw gud an paghibaro nga nasasabtan ni Jehova an aton kasakit ngan igintatagana niya an pagliaw nga aton gud ginkikinahanglan! Pero paonan-o niya ito ginhihimo?
6 Usa nga ginagamit han Dios ha pagbulig ha aton amo an “pagliaw han baraan nga espiritu.” (Buh. 9:31) An aktibo nga pwersa han Dios usa nga gamhanan gud nga surok han pagliaw. Nagsaad hi Jesus nga an aton Amay ha langit andam ha ‘paghatag hin baraan nga espiritu ha mga nangangaro ha iya.’ (Luc. 11:13) Hi Susi nga gin-unabi kanina nagsiring: “Damu gud ka beses nga inabat namon nga waray na kami mahihimo kondi maghangyo kan Jehova nga liawon kami. Ha tagsa hito nga higayon, an kamurayawan han Dios nagbantay gud han amon kasingkasing ngan hunahuna.”—Basaha an Filipos 4:6, 7.
HI JESUS—MAPINAIRON NGA HITAAS NGA SASERDOTE
7, 8. Kay ano nga makakasarig kita nga liliawon kita ni Jesus?
7 An gugma ngan empatiya ni Jehova iginpakita gud ha pulong ngan ha buhat han iya mapinairon nga Anak nga hi Jesus han nakanhi hiya ha tuna. (Juan 5:19) Ginpakanhi hi Jesus basi liawon adton “mga samad an kasingkasing” ngan adton “ngatanan nga masurub-on.” (Isa. 61:1, 2; Luc. 4:17-21) Salit kilala hiya nga may hilarom nga pagpaid ngan pagtagad ha mga nag-aantos, ngan hingyap gud niya nga buligan hira.—Heb. 2:17.
8 Han bata pa hi Jesus, sigurado nga naeksperyensyahan niya nga mamatyan hin kapamilya ngan kasangkayan. Posible nga bata pa hiya han namatay an iya pinakaamay nga hi Jose. * Hunahunaa la an kinahanglan malamposan han mapinairon nga hi Jesus—an kasakit nga iya mismo inaabat ngan an kasakit han iya nanay ngan kabugtoan.
9. Paonan-o iginpakita ni Jesus an iya empatiya han namatay hi Lasaro?
9 Durante han ministeryo ni Jesus, iginpakita niya nga nasasabtan gud niya an kahimtang han mga tawo ngan napaid hiya ha ira. Tagda pananglitan han namatay an iya hinigugma nga sangkay nga hi Lasaro. Bisan kon maaram hi Jesus nga babanhawon niya hi Lasaro, inabat niya an duro nga kasubo nira Maria ngan Marta. An iya hilarom nga empatiya nakabantad gud han iya kasingkasing salit nakatangis hiya.—Juan 11:33-36.
10. Kay ano nga makakasiguro kita nga padayon nga napaid hi Jesus ha mga tawo yana?
10 Paonan-o an pagpaid ngan pagliaw nga iginpakita ni Jesus makakabulig ha aton yana? Ginpapasarig kita han Kasuratan nga “hi Jesu-Kristo amo la gihapon tikang hadto ngan yana, ngan ha kadayonan.” (Heb. 13:8) Tungod kay ‘an Lider nga ginpili ha paghatag hin kinabuhi’ inabat mismo hin duro nga kasubo, “makakabulig hiya ha mga ginsasarihan.” (Buh. 3:15; Heb. 2:10, 18) Salit makakasiguro kita nga padayon nga inaabat han Kristo an kasakit nga inaabat han mga tawo, nasasabtan niya an ira duro nga kasubo, ngan nagtatagana hiya hin pagliaw “ha husto nga panahon.”—Basaha an Hebreo 4:15, 16.
“PAGLIAW TIKANG HA KASURATAN”
11. Ano nga mga teksto an nakakaliaw gud ha imo?
11 An asoy mahitungod han duro nga kasubo ni Jesus han namatay hi Lasaro usa la han damu nga makaparig-on nga teksto nga mababasa ha nakakaliaw nga Pulong han Dios. Diri ito urusahon, “kay an ngatanan nga iginsurat hadto iginsurat ha pagtutdo ha aton, basi pinaagi han aton pagpailob ngan pinaagi han pagliaw tikang ha Kasuratan magkaada kita paglaom.” (Roma 15:4) Kon naabat ka hin duro nga kasubo, mahimo ka liwat maliaw hini nga mga teksto:
“Hi Jehova harani hadton may masinakitnon nga kasingkasing, ngan nagluluwas hiya hadton mga mabinasulon an espiritu.”—Sal. 34:18, 19.
“Kon nababaraka, nagugupong ako, ginliliaw ngan ginlilipay ak’ [ni Jehova].”—Sal. 94:19, “Maupay nga Sumat.”
“Hinaot an aton Ginoo nga hi Jesu-Kristo mismo ngan an Dios nga aton Amay, nga nahigugma ha aton ngan padayon nga nagliliaw ngan naghahatag hin maopay nga paglaom pinaagi han diri-matupngan nga pagkabuotan, magliaw han iyo kasingkasing ngan magparig-on ha iyo.”—2 Tes. 2:16, 17. *
KONGREGASYON—SUROK HAN DAKU NGA PAGLIAW
12. Ano an usa nga importante nga paagi nga mahimo kita magin surok han pagliaw ha iba?
12 An Kristiano nga kongregasyon usa liwat nga surok han pagliaw ha mga nasusubo. (Basaha an 1 Tesalonica 5:11.) Paonan-o mo mapaparig-on ngan maliliaw an may “masurub-on nga espiritu”? (Prob. 17:22) Tigamni nga “may panahon ha paghilum, ngan may panahon ha pagyakan.” (Ekles. 3:7) An balo nga hi Dalene nagsaysay: “Kinahanglan maisumat han mga namatyan hin hinigugma an ira ginhuhunahuna ngan inaabat. Salit an pinakaimportante nga imo mahihimo para ha namatyan amo an pagpamati—ayaw pagsagbang.” Hi Junia nga an iya bugto nag-unay, nagsiring: “Bisan kon bangin diri mo bug-os nga maintindihan an ira kasakit, an importante karuyag mo masabtan an ira inaabat.”
13. Ano an sadang naton tigamnan may kalabotan ha kasubo nga inaabat han usa?
13 Tigamni liwat nga diri parapriho an kasubo nga inaabat han kada tagsa ngan an paagi han ira pagpahayag hito. Usahay, an kasingkasing la han indibiduwal an bug-os nga nakakasabot han iya duro nga kasubo, ngan bangin nakukurian hiya nga ipahayag kon ano gud an iya inaabat. An Pulong han Dios nasiring: “An kasingkasing maaram han iya kalugaringon nga kapaitan; ngan an usa nga dumuruong diri nagsasamoksamok han iya kahimongaya.” (Prob. 14:10) Bisan kon iginpapahayag han usa an iya inaabat, diri pirme masayon para ha iba nga maintindihan kon ano gud an iya karuyag ipasabot.
14. Paonan-o kita makakahatag hin nakakaliaw nga mga pulong ha mga namatyan?
14 Tungod hito, bangin diri masayon nga mahibaroan kon ano an isisiring ha usa nga duro nga nasusubo. Kondi an Biblia nasiring nga “an dila han makinaadmanon amo an kaopayan ha lawas.” (Prob. 12:18) Damu an nakabiling hin makaparig-on nga mga pulong ha brosyur nga Kon an Usa nga Imo Hinigugma Namatay nga ira magagamit ha pagliaw ha mga nasusubo. * Pero kasagaran na nga an pinakamaopay nga imo mahihimo amo an “pagtangis upod han mga nagtatangis.” (Roma 12:15) Hi Gaby nga namatyan hin bana nagsiring nga usahay an pagtangis amo la an iya paagi basi maipahayag an aada ha iya kasingkasing. Hiya dugang nga nagsiring: “Salit naliliaw ako kon an akon kasangkayan nagtatangis kaupod ko. Pinaagi hito, inaabat ko nga diri ako nag-uusahan ha akon kasubo.”
15. Paonan-o kita mahimo makahatag hin pagliaw kon nakukurian kita pakiistorya hin personal? (Kitaa liwat an kahon nga “ Nakakaliaw nga mga Pulong.”)
15 Kon nakukurian ka pakiistorya hin personal, bangin mas masayon an paghatag hin pagliaw pinaagi ha pagpadara hin kard, e-mail, teks, o surat. Mahimo ka magkotar hin nakakaliaw nga teksto, mag-unabi hin mag-opay nga kinaiya o kalidad han namatay nga diri mo mahingangalimtan, o magsaysay hin makalilipay nga eksperyensya nga imo gud ginpapabilhan. “An pakakarawat hin halipot ngan makaparig-on nga mensahe o hin imbitasyon para makaupod an usa nga igkasi-Kristiano daku gud nga bulig ha akon,” siring ni Junia. “Tungod hito nga mga buhat, inaabat ko nga hinigugma ngan ginpapabilhan ako.”
16. Ano an usa nga epektibo nga paagi ha pagliaw ha iba?
16 Ayaw minosa an daku nga nahihimo han imo pag-ampo kaupod an usa nga igkasi-Kristiano nga namatyan ngan an imo personal nga pag-ampo para ha iya. Bisan kon bangin makurian ka nga ipahayag ha pag-ampo an imo inaabat ha sugad kamakatarangis nga sitwasyon, an imo sinsero nga pangamuyo para ha iya, bisan kon nagtatangis ka ngan nangungurog an imo tingog, mahimo makaliaw gud ha usa nga nasusubo. “Usahay kon may nabisita nga mga sister basi liawon ako,” siring ni Dalene, “ginhahangyo ko hira kon puydi ba hira mag-ampo. Ha tinikangan han ira pag-ampo, kasagaran na nga nakukurian hira ha pagyakan, pero pagtikaiha, nagtitikaopay na an ira pagyakan ngan naipapahayag na nira an kinasingkasing gud nga pag-ampo. An ira marig-on nga pagtoo, an ira gugma, ngan an ira pagtagad nakakaparig-on gud han akon pagtoo.”
PADAYON NGA MAGHATAG HIN PAGLIAW
17-19. Kay ano nga ginkikinahanglan an padayon nga paghatag hin pagliaw?
17 Iba-iba an kaihaon han pagtaguminatay han kada indibiduwal. Salit magin andam ha paggahin hin panahon, diri la ha siyahan nga pipira ka adlaw diin damu pa nga kasangkayan ngan kapamilya an nabisita, kondi ha masunod nga mga bulan kon bumalik na an iba ha ira adlaw-adlaw nga buruhaton. “An sangkay nahigugma ha ngatanan nga panahon; ngan an usa nga bugto natawo para ha kakuri-an.” (Prob. 17:17) An mga igkasi-Kristiano mahimo magin surok han daku nga pagliaw ha usa nga indibiduwal tubtob nga malamposan niya an iya duro nga kasubo.—Basaha an 1 Tesalonica 3:7.
18 Tigamni nga bangin umabat utro an usa nga namatyan hin duro nga kasubo tungod han mga anibersaryo, partikular nga musika, mga retrato, mga aktibidad, o bisan ngani an amyon, tunog, o panahon han tuig. An usa nga namatyan hin padis bangin umabat hin duro nga kasubo kon ha siyahan nga higayon mag-uusahan na la hiya ha pagbuhat ha mga buruhaton sugad han pagtambong ha asembleya o Memoryal. “Ginlalaoman ko nga magigin makasurubo gud an siyahan nga anibersaryo han amon kasal nga ako na la,” siring han usa nga bugto, “ngan diri ito masayon. Pero may kabugtoan nga nag-organisar hin simple nga katitirok nga kaupod an akon duok gud nga kasangkayan basi diri ako mag-usahan.”
19 Pero hinumdumi liwat nga an mga namatyan nagkikinahanglan hin pagdasig diri la kon may espesyal nga mga okasyon. “Kasagaran na nga an pagbulig ngan pakig-upod ha usa nga nasusubo bisan kon waray espesyal nga anibersaryo may daku nga kapulsanan,” siring ni Junia. “Iton kinaburut-on nga bulig ngan pakig-upod daku an nahihimo ngan nakakaliaw gud.” Oo, diri naton bug-os nga mawawara an kasakit o mapupon-an an kamingaw han usa nga namatyan, pero mahimo naton hiya maliaw ngan maparig-on pinaagi ha paghatag ha iya hin praktikal nga bulig. (1 Juan 3:18) Hi Gaby nagsiring: “Mapasalamaton gud ako kan Jehova tungod han mahigugmaon nga mga tigurang nga binulig ha akon ha ngatanan nga kakurian nga akon naeksperyensyahan. Iginpaabat gud nira ha akon an mahigugmaon nga pagmangno ni Jehova ha akon.”
20. Kay ano nga an mga saad ni Jehova surok han daku nga pagliaw?
20 Nakakaliaw gud hibaroan nga wawad-on ni Jehova, an Dios han ngatanan nga pagliaw, an ngatanan nga kasubo ngan magtatagana hiya hin permanente nga pagliaw kon banhawon na ni Jesus an ngatanan nga aadto ha handumanan nga mga lubnganan. (Juan 5:28, 29) Nagsasaad an Dios nga ‘iya lalamuyon ha kadayonan an kamatayon; ngan an Ginoo nga hi Jehova magpapahid han mga luha tikang ha ngatanan nga nawong.’ (Isa. 25:8) Katapos, imbes nga ‘magtangis upod han mga nagtatangis,’ an ngatanan nga umurukoy ha tuna ‘maglilipay upod han mga naglilipay.’—Roma 12:15.
^ par. 8 Dose anyos hi Jesus han ultimo nga gin-unabi hi Jose. Han ginhimo ni Jesus an iya siyahan nga milagro—an paghimo han tubig nga bino—waray unabiha hi Jose hito nga okasyon o ha bisan ano nga sumunod nga mga panhitabo. Han nag-aantos hi Jesus ha pasakitan nga kahoy, igintapod niya kan apostol Juan an pagmangno han iya nanay nga hi Maria. Sigurado nga diri niya ito hihimoon kon buhi pa hi Jose.—Juan 19:26, 27.
^ par. 11 An iba pa nga teksto nga nakakaliaw ha damu amo an Salmos 20:1, 2; 31:7; 38:8, 9, 15; 55:22; 121:1, 2; Isaias 57:15; 66:13; Filipos 4:13; ngan 1 Pedro 5:7.
^ par. 14 Kitaa liwat an artikulo nga “Aliwin ang mga Namatayan, Gaya ng Ginawa ni Jesus” ha Nobyembre 1, 2010 nga gowa han Ang Bantayan.
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn